Diari Oficial de la Generalitat Valenciana


Sumari del DOGV 7832, del 20-07-2016 (2016/5437)

RESOLUCIÓ de 4 de juliol de 2016, del conseller d'Hisenda i Model Econòmic i president de l'Institut Valencià d'Administració Tributària, de delegació de determinades competències en òrgans de l'Institut Valencià d'Administració Tributària (IVAT).
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7832

Data del DOGV
:   20-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/5437


Data del document
:   04-07-2016

Organisme emissor
:   Conselleria d'Hisenda i Model Econòmic

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Model Econòmic

RESOLUCIÓ de 4 de juliol de 2016, del conseller d'Hisenda i Model Econòmic i president de l'Institut Valencià d'Administració Tributària, de delegació de determinades competències en òrgans de l'Institut Valencià d'Administració Tributària (IVAT). [2016/5437]  
Per mitjà del Decret 84/2015, de 29 de maig, del Consell, pel qual s'aprova l'Estatut de l'Institut Valencià d'Administració Tributària i es modifica el Reglament orgànic i funcional de la Conselleria d'Hisenda i Administració Pública, aprovat pel Decret 20/2013, de 25 de gener, del Consell, s'ha desenvolupat l'estructura de l'institut i s'han fixat les funcions de cada departament i de les seues unitats administratives dependents.  
La creació de l'esmentat Institut Valencià d'Administració Tributària es va efectuar per Llei 7/2014, de 22 de desembre, de Mesures Fiscals, de Gestió Administrativa i Financera i d'Organització de la Generalitat, com a entitat autònoma, de caràcter administratiu, adscrita a la conselleria competent en matèria d'hisenda i amb personalitat jurídica pròpia, autonomia funcional i de gestió i plena capacitat d'actuar per a organitzar i exercir les funcions que se li atribuïsquen, i d'acord amb l'Ordre 4/2015, de 28 de desembre, de la Conselleria d'Hisenda i Model Econòmic, de posada en funcionament de l'Institut Valencià d'Administració Tributària, les activitats de l'institut es van iniciar l'1 de gener de 2016.  
Així doncs, a fi d'aconseguir una major economia i agilitat en la tramitació d'expedients, que redunde a millorar la qualitat en la prestació de funcions que té assignades l'Institut Valencià d'Administració Tributària, i tenint en consideració la distribució de competències realitzades en el citat Decret 84/2015, es creu convenient per raons de celeritat i eficàcia administrativa, delegar certes competències en els òrgans de l'institut.  
Per tot això, fent ús de les atribucions conferides en l'article 63 de la Llei 5/1983, del Consell, i d'acord amb el que preceptua l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, resolc:  
  
  
Article 1. Delegació en matèria de gestió economicofinancera i contractació  
1. Delegar en la persona titular de la Direcció General de l'Institut Valencià d'Administració Tributària, excepte les facultats que per aquesta resolució es troben delegades en altres òrgans, les atribucions següents:  
a) L'exercici de totes les facultats ordinàries en matèria de contractació, exclosa l'adjudicació de contractes, el valor estimat de les quals siga igual o superior a 18.000 euros.  
b) La retenció del crèdit, l'autorització de la despesa, la disposició del crèdit, el reconeixement de l'obligació i la proposta de pagament, de tots els capítols i programes de l'Institut Valencià d'Administració Tributària, tant d'ingressos com de despeses.  
c) Els documents comptables, pressupostaris i extrapressupostaris, de tots els capítols i programes de l'Institut Valencià d'Administració Tributària, tant d'ingressos com de despeses.  
2. Delegar en la persona titular de la Subdirecció General de l'Institut Valencià d'Administració Tributària les facultats ordinàries en matèria de contractació relatives a contractes, amb càrrec al seu capítol II, el valor estimat de les quals no supere els 1.200 euros, així com la retenció del crèdit, l'autorització de la despesa, la disposició del crèdit, el reconeixement de l'obligació i la proposta de pagament, sense perjudici del que disposa l'apartat següent.  
3. Delegar respectivament en les persones titulars de les delegacions de l'Institut Valencià d'Administració Tributària a Alacant i a Castelló, les facultats ordinàries en matèria de contractació relatives a contractes, amb càrrec al seu capítol II, el valor estimat de les quals no supere els 1.200 euros, dins dels corresponents àmbits competencials de les respectives delegacions de l'Institut Valencià d'Administració Tributària a Castelló i a Alacant; així com la retenció del crèdit, l'autorització de la despesa, la disposició del crèdit, el reconeixement de l'obligació i la proposta de pagament.  
Article 2. Delegació en matèria d'ingressos públics abonats per l'Agència Estatal d'Administració Tributària  
Delegar en la persona titular de la Subdirecció General de l'Institut Valencià d'Administració Tributària l'aprovació de les resolucions corresponents a les distintes fases del procediment de gestió d'ingressos, així com la firma dels documents comptables corresponents, quan es referisquen als ingressos públics abonats a la Generalitat per l'Agència Estatal d'Administració Tributària, procedents de la gestió tributària de tributs cedits, o de la recaptació en via executiva d'ingressos públics.  
  
  
Article 3. Delegació en matèria d'ingressos públics la gestió del qual corresponga a l'Institut Valencià d'Administració Tributària  
Delegar en la persona titular de la Subdirecció General de l'Institut Valencià d'Administració Tributària l'aprovació de les resolucions corresponents a les distintes fases del procediment de gestió d'ingressos, així com la firma dels documents comptables corresponents, quan es referisquen als ingressos públics la gestió del quals corresponga als òrgans tributaris de l'Institut Valencià d'Administració Tributària, sense perjudici del que disposa l'article 4 d'aquesta resolució.  
  
  
Article 4. Delegació en matèria d'ingressos públics la gestió del qual corresponga a les Delegacions de l'Institut Valencià d'Administració Tributària a Alacant i a Castelló  
Delegar en les persones titulars de les Delegacions de l'Institut Valencià d'Administració Tributària a Alacant i a Castelló l'aprovació de les resolucions corresponents a les distintes fases del procediment de gestió d'ingressos, així com la firma dels documents comptables corresponents, quan es referisquen a ingressos públics la gestió dels quals corresponga als òrgans tributaris de la corresponent delegació.  
  
  
Article 5. Delegació en matèria de reembossament del cost de garanties  
Delegar la competència per a dictar les resolucions dels expedients de reembossament del cost de les garanties aportades per a la suspensió de l'execució d'un acte o per a ajornar o fraccionar el pagament d'un deute, així com la firma dels documents comptables relatius a les dites resolucions:  
a) En la persona titular de la Subdirecció General de l'Institut Valencià d'Administració Tributària, quan es referisquen a deutes per ingressos públics la gestió dels quals es duga a terme pels òrgans de l'Institut Valencià d'Administració Tributària, sense perjudici del que disposa la lletra b) següent.  
b) En les persones titulars de les delegacions de l'Institut Valencià d'Administració Tributària a Alacant i a Castelló, quan es referisquen a deutes per ingressos públics la gestió dels quals es duga a terme per òrgans tributaris de la respectiva delegació.  
  
Article 6. Delegació en matèria de «cost del servei» per la recaptació executiva  
Delegar en la persona titular de la Subdirecció General de l'Institut Valencià d'Administració Tributària l'autorització i disposició de la despesa, així com el reconeixement de l'obligació i la proposta de pagament del «cost del servei» de l'Agència Estatal d'Administració Tributària, per la gestió de la recaptació en via executiva d'ingressos públics de la Generalitat, i la firma dels documents comptables pertinents.  
  
  
Article 7. Delegació en matèria d'honoraris meritats per les oficines liquidadores de districte hipotecari  
Delegar, en relació amb els honoraris meritats pels titulars de les oficines liquidadores de districte hipotecari, l'exercici de les facultats de retenció del crèdit, autorització de la despesa, la disposició del crèdit, el reconeixement de l'obligació i la proposta de pagament corresponent, incloent-hi així mateix la liquidació de crèdits exigibles i les sol·licituds de proposta de pagament, així com l'aprovació dels justificants necessaris per a procedir al pagament, independentment del seu import, i la firma dels documents comptables de despesa pertinents:  
a) En la persona titular de la Subdirecció General de l'Institut Valencià d'Administració Tributària, sense perjudici del que disposa la lletra b) següent.  
b) En les persones titulars de les delegacions de l'Institut Valencià d'Administració Tributària a Alacant i a Castelló, respecte d'aquelles oficines liquidadores ubicades en l'àmbit territorial de la corresponent delegació.  
  
  
DISPOSICIONS ADDICIONALS  
  
Primera. De la constància expressa de la delegació  
En totes les resolucions que s'adopten en virtut de delegació, es farà constar expressament, el que estableix l'article 63 de la Llei 5/1983, del Consell i en l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Segona. De l'avocació i de la revocació  
Les delegacions de competències que es disposen en la present resolució no serà obstacle perquè l'òrgan delegatori puga avocar el coneixement o resolució de tots els assumptes que considere oportuns, podent així mateix, revocar-les en qualsevol moment de conformitat amb el que estableix l'article 63.5 de la Llei 5/1983, del Consell i els articles 13 i concordants de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Tercera. Suplència de les persones titulars d'òrgans delegats  
1. En el cas de vacant, absència o malaltia de la persona titular de la Direcció General de l'Institut Valencià d'Administració Tributària les facultats que li delega la present resolució les exercirà la persona titular de la Subdirecció General de l'Institut Valencià d'Administració Tributària, i en cas de vacant, absència o malaltia d'aquesta, s'aplicarà el que disposa l'apartat segon d'aquesta disposició addicional.  
  
2. En el cas de vacant, absència o malaltia de la persona titular de la Subdirecció General de l'Institut Valencià d'Administració Tributària les facultats que li delega la present resolució les exerciran les persones titulars de les direccions de departament en l'ordre en què es troben esmentats en l'apartat 2 de l'article 7 del Decret 84/2015, de 29 de maig, del Consell, pel qual s'aprova l'Estatut de l'Institut Valencià d'Administració Tributària i es modifica el Reglament orgànic i funcional de la Conselleria d'Hisenda i Administració Pública, aprovat pel Decret 20/2013, de 25 de gener, del Consell.  
  
3. En cas de vacant, absència o malaltia de les persones titulars de les delegacions de l'Institut Valencià d'Administració Tributària les facultats que els delega la present resolució les exercirà la persona titular de la corresponent delegació adjunta de l'Institut Valencià d'Administració Tributària.  
  
Quarta. Derogació de disposicions d'inferior o el mateix rang  
Queden derogades totes les disposicions d'inferior o del mateix rang que s'oposen al que preveu aquesta resolució.  
  
  
DISPOSICIÓ FINAL  
  
Única  
Aquesta resolució entrarà en vigor el mateix dia que es publique en el Diari Oficial de la Comunitat Valenciana.  
  
València, 4 de juliol de 2016.- El conseller d'Hisenda i Model Econòmic i president de l'Institut Valencià d'Administració Tributària: Vicent Soler i Marco.